“สุเชษฐ์” แนะ 5 หุ้นเก็งกำไร รอผลประชุมเฟด
“สุเชษฐ์ สุขแท้” เตือนนักลงทุนจับตาประชุมเฟด คาดทำตลาดผันผวนแต่ลงไม่ลึก มองระยะยาวมีโอกาสรีบาวน์ คาดปลายปี 65 ดัชนีลุ้นทดสอบ 1,680 จุด แนะ 5 หุ้นเด่น BDMS-KBANK-SAPPE-PRINC-MINT เข้าเก็งกำไรได้ 
“สุเชษฐ์ สุขแท้” เตือนนักลงทุนเล่นหุ้นอย่างระมัดระวังช่วงจับตาประชุมเฟด คาดตลาดอาจผันผวน อย่างคงแนะเก็งกำไร BDMS-KBANK-SAPPE-PRINC-MINT
20 ก.ย. 2565

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเอสแอล จำกัด เปิดเผยผ่านรายการ “ข่าวหุ้นเจาะตลาด” วันนี้ (20 ก.ย. 65) ว่า ตลาดหุ้นไทยวันนี้มีทิศทางดีเคลื่อนไหวไปตามทิศทางดาวโจนส์ที่ปิดบวกไปเมื่อคืนที่ผ่านมา รวมถึงมีทิศทางที่ดีตามภูมิภาค มองว่าดัชนีหุ้นไทยวันนี้และวันพรุ่งนี้มีโอกาสเคลื่อนไหวไปทดสอบแนวต้านที่ระดับ 1,640-1,650 จุด และแนวรับที่ระดับ 1,622 จุด
ทั้งนี้เตือนนักลงทุนว่าช่วงนี้ต้องจับตาถ้อยแถลงของธนาคารกลางสหรัฐ (เฟด) อย่างใกล้ชิด และให้เข้าลงทุนอย่างระมัดระวังให้รอดูสัญญาณเฟดที่อาจทำให้ตลาดผันผวนได้ แต่คาดว่าจะไม่ลงลึกมาก และรีบาวด์กลับมาได้ คาดว่าปลายปี 65 ดัชนีจะขึ้นไปทดสอบที่ระดับ 1,680 จุดได้ สำหรับหุ้นที่แนะนำเข้าเก็งกำไรมี 5 บริษัท อาทิ บริษัท กรุงเทพดุสิตเวชการ จำกัด (มหาชน) หรือ BDMS โดยให้แนวรับ 28.25-29 บาท และแนวต้าน 31-33 บาท
ถัดมา ธนาคารกสิกรไทย จำกัด (มหาชน) หรือ KBANK โดยให้แนวรับ 145-150 บาท ส่วนแนวต้าน 155 บาท ต่อมาบริษัท เซ็ปเป้ จำกัด (มหาชน) หรือ SAPPE โดยให้แนวรับ 44 บาท ส่วนแนวต้าน 50 บาท มองว่าหุ้นตัวนี้แข็งแรงมากจากทิศทางผลประกอบการที่ดีขึ้น
นอกจากนี้ยังมี บริษัท พริ้นซิเพิล แคปิตอล จำกัด (มหาชน) หรือ PRINC ให้แนวรับ 7.60 บาท ส่วนแนวต้าน 8.50 บาท และบริษัท ไมเนอร์ อินเตอร์เนชั่นแนล จำกัด (มหาชน) หรือ MINT ให้แนวรับ 27 บาท และแนวต้าน 29.50 บาท หากผ่านไปได้ทดสอบแนวต้านถัดไป 31.50-34 บาท